Universis presentes litteras inspecturis, Albertus, dominus de Turre, salutem et noticiam rei geste. Noverit universitas vestra, quod viri religiosi abbas et conventus Cluniacensis commendaverunt dilecto fratri meo G., archidiacono Lugdunensi, domum suam de Artais cum suis pertinenciis gubernandam; ipsi autem timentes ne occasione dicte commendacionis aliquid jus vel dominium in predictis nobis vel nostris nos hac occasione vel heredes nostri nobis possemus vendicare aut usurpare, litteras nostras et filii nostri H. habere voluerunt, per quas protestamur nos predictis occasione dicte commendationis nichil juris acquirere nec dominium habere ibidem, nec fortaliciam construere vel violentiam in predictis facere. Preterea de omnibus conventionibus fideliter et integre observandis, quas inter se habebunt dicti abbates et conventus, et dictus frater noster, pro ipso fratre nostro nos fidejussores constituimus et responsales et per sacramentum nostrum corporaliter prestitum dictis abbati et conventui Cluniacensibus nos obligamus, concedentes etiam quod si non observarentur post submonitionem nobis factam, si non emendaremus vel faceremus emendari, nos venerabiles patres Lugdunensis et Viennensis archiepiscopi per excommunicationem compellerent, et terras nostras supponerent interdicto, dictas sentencias usque ad condignam satisfactionem minime relaxaturi. In cujus rei testimonium presentibus litteris sigillum nostrum duximus apponendum. Datum anno Domini Mº CCº XXXº octavo, mense octobris. (Le sceau est perdu.)